Wafiadini wa Korea ni kundi kubwa la Wakristo wa Kanisa Katoliki nchini Korea waliouawa kwa ajili ya imani yao katika miaka 1791–1888. Wanakadiriwa kuwa 8,000 - 10,000. Kati yao, 103 wametangazwa watakatifu tarehe 6 Mei 1984. Halafu, Paulo Yun Ji-Chung na wenzake 123 wametangazwa wenye heri na Papa Fransisko tarehe 16 Agosti 2014. Pia kuna mipango ya kutangaza waliouawa na Wakomunisti wakati wa Vita vya Korea. Mwishoni mwa karne ya 18, Ukristo wa Kikatoliki ulianza kuenea taratibu nchini kwa juhudi za wananchi walei. Mwaka 1836 Korea, nchi ya Kikonfusyo ilipata wamisionari wa kwanza kutoka nje (wanashirika wa Paris Foreign Missions Society). Chini ya nasaba ya Joseon, Ukristo ulifutwa, tena waamini walidhulumiwa na kuuawa. Waliobaki walipaswa kushika imani yao kwa siri.